ธนชาตผนึกนครหลวงปั๊มยอด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

กระตุ้นเบี้ยประกันเป้าหมื่นล. ปล่อยสินเชื่อรถยนต์เก่า12ปี
โพสต์ทูเดย์ — ธนาคารธนชาตย้ำนโยบายไม่ขายประกันบริษัทนอกเครือ พร้อมคุยนครหลวงไทยช่วยปั๊มสินเชื่อรถเก่าดอกเบี้ยสูง
นายนพดล เรืองจินดา รองกรรมการผู้จัดการ ธนาคารธนชาต เปิดเผยว่า ธนาคารไม่มีนโยบายขายกรมธรรม์ประกันชีวิตและประกันภัยให้กับบริษัทประกันที่ไม่ใช่บริษัทในเครือ ยกเว้นบริษัทลีสซิงที่ขายประกันให้บริษัทอื่นได้ เพราะต้องการกระจายความเสี่ยงและให้ลูกค้ามีสิทธิเลือก
สำหรับธนาคารนครหลวงไทยแม้ว่าจะมีการควบรวมกับธนาคารธนชาตแล้ว แต่ขณะนี้ก็ยังไม่มีนโยบายเกี่ยวกับเรื่องการขายประกันออกมา โดยขณะนี้ธนาคารนครหลวงไทยมีการขายประกันให้บริษัทประกันนอกเครือ ซึ่งมองว่าส่วนดีคือกระตุ้นให้บริษัทในเครือหันมาพัฒนาทักษะให้ดีขึ้น 
“ธนาคารมีสินค้าครบทุกประเภทอยู่แล้ว และต้องการให้บริการแบบครบวงจร ซึ่งปีนี้ตั้งเป้ายอดขายประกันภัยและประกันชีวิตผ่านธนาคารรวม 1 หมื่นล้านบาท แยกเป็นเบี้ยประกันชีวิต 5,500 ล้านบาท เพิ่มขึ้น 70% เบี้ยประกันวินาศภัย 3,500 ล้านบาท เพิ่มขึ้น 153%” นายนพดล กล่าว
ซึ่งในกรณีนี้หากพนักงานของทั้ง 2 ธนาคาร จะมีการแย่งลูกค้าเพื่อขายประกัน ทางธนาคารไม่ได้ปิดกั้น เพราะมองในแง่ของการแข่งขัน จะทำให้ยอดขายเติบโตได้เร็ว 
“เราไม่มีนโยบายไล่ต้อนลูกค้า เน้นว่าต้องไม่ทำให้ลูกค้ารู้สึกลำบากใจที่จะมาใช้บริการกับธนาคาร แต่จะเน้นให้พนักงานเสนอขายสินค้าให้ครบวงจร” นายนพดล กล่าว
นายนพดล กล่าวว่า ได้ทำความเข้าใจร่วมกันระหว่างผู้จัดการสาขาของธนาคาร และธนาคารนครหลวงไทยแล้วก่อนลงสู่ในระดับปฏิบัติ โดยในแง่ของงานขายจะเริ่มนำสินค้าง่ายๆ ที่ไม่ซับซ้อน และสินค้าเฉพาะที่ได้รับความนิยมของแต่ละธนาคารมาช่วยกันทำตลาด เช่น ปัจจุบันธนาคารธนชาตมีสินเชื่อแคชชัวร์คาร์ ที่ปล่อยสินเชื่อโดยนำรถที่มีอายุการใช้งานนานถึง 12 ปีมาเป็นหลักทรัพย์ค้ำประกันได้ อัตราดอกเบี้ยสูงกว่าสินเชื่อเช่าซื้อรถเก่าไม่มาก เพื่อเปิดโอกาสให้ลูกค้าที่มีกำลังซื้อต่ำ เข้าถึงสินเชื่อยาก ได้เข้าถึงแหล่งเงินทุนได้ง่าย 
“ตามแผนเราจะปล่อยสินค้านี้ไปทำตลาดตามสาขาของธนาคารนครหลวงไทยในช่วงเดือน ส.ค.นี้ ซึ่งทำให้มีจุดขายเพิ่มขึ้น เพราะเมื่อควบรวมกิจการทำให้สาขาเพิ่มขึ้นเกือบ 700 แห่ง เข้าถึงลูกค้าได้มากขึ้น” นายนพดล กล่าว 
รองกรรมการผู้จัดการ ธนาคารธนชาต กล่าวว่า ในอีก 2 เดือนข้างหน้า ลูกค้าของทั้งสอง ธนาคารจะเห็นความเปลี่ยนแปลงจากการควบรวมกิจการ เช่น สาขาของธนาคารธนชาตครึ่งหนึ่งอยู่ในห้างสรรพสินค้าเปิดให้บริการ 7 วัน แต่สาขาของธนาคารนครหลวงไทยที่ตั้งเดี่ยวนั้นจะหยุดวันเสาร์อาทิตย์ ก็สามารถมาใช้สาขาธนาคารธนชาตในห้างได้